আলোচিত এই তরুণকে অনেকেই চেনেন। তিনি জেলে গিয়েছেন, সংবাদ শিরোনামও হয়েছেন। আবার খালাসও পেয়েছেন সসম্মানে। এর সবই ঘটেছে তাঁর ‘মজার ইশকুল’ ও পথশিশুদের পাশে দাঁড়ানোর কারণে। কিভাবে মজার ইশকুল, পথের ছেলে-মেয়েদের পাশে দাঁড়ানো শুরু হয়েছিল—এ প্রশ্নের জবাবে আরিয়ান আরিফ বললেন, ‘আমার একটি ফেসবুক স্ট্যাটাসের মাধ্যমে এই ইশকুলের শুরু। আজও মনে আছে—২০১৩ সালের ৭ জানুয়ারি ফেসবুকে পথশিশুদের জন্য একটি ইশকুলের কথা বলেছিলাম। স্ট্যাটাসে লিখেছিলাম, “শাহবাগে শিক্ষাবঞ্চিত অনেক পথশিশু ভিক্ষা কিংবা ফুল বিক্রি করে। আমরা বিভিন্ন বিশ্ববিদ্যালয়ে পড়ুয়া শিক্ষার্থীরা বেশির ভাগ বিকেলেই অবসর থাকি, পথশিশুদের বিকেলে পড়াতে পারি? স্কুলের নাম ‘মজার ইশকুল’ হতে পারে। ৪৯ জন পোস্টটি লাইক দিল। অনেকে কমেন্ট করল।”